2018학년도 입학전형 한문시험 (박사과정) 문제

출 제 자 :

※ 아래의 문장을 우리말로 번역하시오.(20점x5=100점)

1. 子曰, 譬如爲山, 未成一簣, 止, 吾止也. 譬如平地, 雖覆一簣, 進, 吾往也.

[集註] 簣, 土籠也. 書曰, 爲山九仞, 功虧一簣, 夫子之言, 蓋 出於此. 言山成而但少一簣, 其止者, 吾自止耳, 平地而方覆一簣, 其進者, 吾自往耳. 蓋學者自强不息, 則積少成多, 中道而止, 則前功盡棄, 其止其往, 皆在我而不在人也.                ※ 集註까지 번역함.

2. 孟子曰, 國君進賢, 如不得已, 將使卑踰尊, 疏踰戚, 可不愼與. 左右皆曰賢, 未可也, 諸大夫皆曰賢, 未可也, 國人皆曰賢然後, 察之, 見賢焉然後, 用之. 左右皆曰不可, 勿聽, 諸大夫皆曰不可, 勿聽, 國人皆曰不可然後, 察之, 見不可焉然後, 去之. 左右皆曰可殺, 勿聽, 諸大夫皆曰可殺, 勿聽, 國人皆曰可殺然後, 察之, 見可殺焉然後, 殺之. 故曰, 國人殺之也. 如此然後, 可以爲民父母.

3. 關雎, 后妃之德也, 風之始也, 所以風天下而正夫婦也. 故用之鄉人焉, 用之邦國焉. 風, 風也, 教也. 風以動之, 教以化之. 詩者, 志之所之也. 在心爲志, 發言爲詩. 情動於中而形於言, 言之不足, 故嗟嘆之, 嗟嘆之不足, 故永歌之, 永歌之不足, 不知手之舞之, 足之蹈之也. 情發於聲, 聲成文謂之音. 治世之音安以樂, 其政和, 亂世之音怨以怒, 其政乖, 亡國之音哀以思, 其民困. 故正得失, 動天地, 感鬼神, 莫近於詩.

4. 文武王立. 諱法敏, 太宗王之元子. 母金氏文明王后, 蘇判舒玄之季女, 庾信之妹也. 其姊夢登西兄山頂坐, 旋流徧國内. 覺與季言夢, 季戲曰, 予願買兄此夢. 因與錦裙爲直. 後數日, 庾信與春秋公蹴鞠, 因踐落春秋衣紐. 庾信曰, 吾家幸近, 請徃綴紐. 因與俱徃宅. 置酒, 從容喚寶姬, 持針線來縫. 其姊有故不進, 其季進前縫綴. 淡粧輕服, 光艶炤人. 春秋見而恱之, 乃請婚成禮, 則有娠生男, 是謂法敏.

5. 許生居墨積洞, 直抵南山下, 井上有古杏樹, 柴扉向樹而開, 草屋數間, 不蔽風雨. 然許生好讀書, 妻爲人縫刺以糊口. 一日妻甚飢, 泣曰, 子平生不赴擧, 讀書何爲. 許生笑曰, 吾讀書未熟. 妻曰, 不有工乎. 生曰, 工未素學, 奈何. 妻曰, 不有商乎. 生曰, 商無本錢, 奈何. 其妻恚且罵曰, 晝夜讀書, 只學奈何. 不工不商, 何不盜賊. 許生掩卷起曰, 惜乎, 吾讀書, 本期十年, 今七年矣. 出門而去, 無相識者.